Надежда Захариева
Дали че с теб…

chitanka.info

Дали че с теб, разголвайки тела,

забравяме душите да разголим,

приличаме на две огледала,

укрили свойте същности отдолу.

А образът ни собствен отразен

все ни изглежда чужд, по-грозен, в шупли…

Да дръзнехме със тебе някой ден

проклетите огледала да счупим…

И вместо ти във мен и в тебе аз

да се оглеждаме — да се проникнем…

Навярно милиони като нас

си мислят същото във този час.

И огледалото не чупи никой.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.